בבית המשפט המחוזי מרכז תפ"ח

**בפני הרכב**

**המאשימה : מדינת ישראל**

באמצעות פרקליטות מחוז מרכז

רח' הנרייטה סולד 1, ת"א יפו תל-אביב, מיקוד 61330

טלפון: טלפון פקס: 03-6959567

- נ ג ד –

|  |  |  |
| --- | --- | --- |
| **הנאשם:** |  | **יצחק בן ויטאלי שפק**  ת.ז. ..., יליד 1964  מרח' ... נתניה  (במעצר מיום 11.10.18) |

**כתב אישום**

1. **העובדות (פל"א 451071/18 צח"מ מרחב שרון) :**
2. במועדים הרלוונטיים לכתב האישום היו הנאשם ועליזה שפק ז"ל (להלן "**עליזה**") נשואים זה לזו (להלן: "**בני הזוג**").
3. החל משנת 2008 התגוררו בני הזוג יחד עם ארבעת ילדיהם, וביניהם א.א. ילידת 1995 וב.ב. יליד 1999, בדירה ברחוב ... בנתניה (להלן: "**הבית**"). ברבות השנים עזבו חלק מהילדים את הבית.
4. במהלך חיי הנישואין התגלעו קשיים בין בני הזוג, לרבות אלימות מילולית ופיזית של הנאשם כלפי עליזה.
5. החל משנת 2016, או בסמוך לכך, הביעה עליזה את רצונה להתגרש מהנאשם, ומנגד הנאשם ביקש לשמר את חיי הנישואין.
6. בתחילת חודש מאי 2018, במועד שאינו ידוע במדויק למאשימה, עזבה עליזה את הבית ועברה להתגורר עם א.א. ביחידת דיור ברח' ... בנתניה (להלן: "**הדירה**").
7. בהמשך לאמור, בתאריך 14.5.18 חתמו בני הזוג על הסכם גירושין ונקבע מועד לדיון בבית הדין הרבני לצורך מתן הגט. הדיון נדחה לבקשת הנאשם, ולבסוף נקבע ליום 24.10.18 (להלן: "**מועד הדיון**").
8. במהלך החודשים שקדמו למועד הדיון, הביע הנאשם שוב ושוב את רצונו בשלום בית וניסה לשכנע את עליזה, ללא הועיל, לשוב לחיקו.
9. בתאריך 9.10.18, בשעת אחר-צהריים, שאינה ידועה במדויק למאשימה, נסעו בני הזוג ביחד עם ב.ב. לפגישה בעניינו בתל אביב. בדרכם חזרה מהפגישה התפתח ויכוח בין בני הזוג במהלכו הביע הנאשם כעסו על עליזה באמתלה כי אינה מקדישה די מזמנה לב.ב.. בהגיעם בסמוך לדירה סילק אותה הנאשם מרכבו תוך צעקות וקללות.
10. באותו הערב ולמחרת, בתאריך 10.10.18 בשעות הבוקר, המשיכו בני הזוג להתווכח באמצעות חילופי הודעות טקסט.
11. בהמשך לאמור, בשעה 20:24, שלח הנאשם הודעות טקסט לעליזה עליהן לא השיבה, ובשעה 20:34, התקשר אליה הנאשם, אולם עליזה שוחחה באותה עת בטלפון ולא ענתה לשיחתו.
12. לאור כל האמור לעיל, גמלה בליבו של הנאשם ההחלטה לרצוח את עליזה.
13. בהתאם להחלטתו ועל מנת לממשה, הגיע הנאשם בשעה 20:45, או בסמוך לכך, לדירה, כשהוא מזוין בסכין בשר חדה באורך כולל של 31 ס"מ ושאורך להבה 19 ס"מ (להלן: "**הסכין**").
14. הנאשם נכנס לדירה ודקר את עליזה בעוצמה, באמצעות הסכין, חמש עשרה דקירות בפלג גופה העליון, וזאת בכוונה לגרום למותה.
15. במעשיו המתוארים לעיל, גרם הנאשם לעליזה, בין היתר:
    * 1. שמונה פצעי דקירה בחזה ובגב בחלקו העליון.
         1. תעלות הדקירה חדרו לריאות, לקרום הכפורת ולשכבה החיצונית של הלב.
         2. שלושה פצעי חתך/שברים בצלעות.
      2. שבעה פצעי דקירה בחלק התחתון של הגו.
         1. תעלות הדקירה עברו דרך חלל הצפק והרקמה האחור צפקית וחדרו לכבד ולכליה הימנית.
         2. פצעי חתך בזיזים צדיים של שתי חוליות גביות ופצעי חתך/שברים בצלעות 12.
16. כתוצאה מדימום, בשל פצעי הדקירה המרובים בריאות ובשכבה החיצונית של הלב, נגרם לעליזה הלם תת נפחי אשר הביא למותה. פצעי הדקירה בגו התחתון אשר פגעו בכבד ובכליה הימנית תרמו למותה של עליזה.
17. לאחר שהבין שעליזה אינה עוד בין החיים, יצא הנאשם מהדירה, נעל אותה באמצעות המפתחות של עליזה, וזרק אותם במקום מסתור סמוך.
18. בהמשך לאמור שב הנאשם לביתו והחליף את חולצתו.
19. בהמשך נסע הנאשם ברכבו לכיוון מושב אביחיל, שם התחבא מפני רשויות החוק עד לאיתורו ומעצרו.
20. הנאשם במעשיו המתוארים לעיל, גרם בכוונה תחילה למותה של עליזה.
21. **הוראת החיקוק לפיה מואשם הנאשם :**

**רצח** – עבירה לפי סעיף 300(א)(2) לחוק העונשין התשל"ז-1977.

1. **עדי התביעה :**

**אורלי שרגנהיים, עו"ד**

**סגן בכיר א' בפרקליטות מחוז מרכז (פלילי)**

**תל-אביב, ‏א' בכסלו תשע"ט**

**9 בנובמבר 2018**

**מספר תיק פרקליטות: 06/00006872/18**

**מספר תיק חקירה (פל"א): 451071/2018**

**סימוכין 235261/2018**

##### הודעה לנאשם

הנאשם יכול לבקש שימונה לו סנגור ציבורי אם מתקיים בו אחד מהתנאים לזכאות נאשם לייצוג המנויים בסעיף 18(א) לחוק הסנגוריה הציבורית, תשנ"ו – 1995.

##### הודעה לבית-המשפט

בהתאם להוראת סעיף 15א'(א) לחוק סדר הדין הפלילי [נוסח משולב] התשמ"ב – 1982 המאשימה מודיעה בזאת, כי קיימת אפשרות לפיה יתבקש בית המשפט להטיל על הנאשם עונש מאסר בפועל, אם יורשע בתיק זה.